
Am fost învrednicit de înalta cinste de a fi ales membru al acestei ilus- 
tre instituții într-un moment când s-a procedat la o lărgire a cadrelor 
academice, lărgire cerută, dacă nu mă îngel, de sporul spiritual al țării. 
Ales fără înaintaş, ivirea mea aici între Domniile Voastre are oarecum 
aspectul unei generări spontane. Trebuie să recunosc că împrejurarea 
aceasta mă stânjenește puţin, deoarece îmi răpește posibilitatea și no- 
rocul, date până acum în chip de la sine înţeles, de a face, intrând sub 
această cupolă, elogiul unui nemuritor dispărut trupește, dar care n-a 
încetat să fie prezent, graţie înfăptuirilor de o viață. Vă rog să-mi acor- 
daţi totuşi, potrivit obiceiului statornicit, dreptul nescăzut de a face as- 
tăzi, aici, elogiul unei alte nemuritoare prezenţe, care n-a ocupat niciun 
scaun în această nobilă incintă. Prezenţa nemuritoare la care mă refer 
nu e legată de niciun nume, nu râvneşte la nicio laudă și e răspândită 
în spaţiul din preajma noastră, cât ţine întinderea împărătească a țării. 
Vreau să vorbesc despre singura prezenţă încă vie, deşi nemuritoare, 
nemuritoare deși așa de terestră, despre unanimul nostru înaintaș fără 
de nume, despre satul românesc. 


N-aș putea rosti cuvântul că aș fi făcut vreodată cercetări tocmai siste- 
matice și cu stricte intenții monografice cu privire la satul românesc. 
Satul trăieşte în mine într-un fel mai palpitant, ca experienţă vie. Sunt 
fiu de preot — toată copilăria, o fantastic de lungă copilărie, adolescen- 
ţa, întâia tinereţe până la vârsta de douăzeci și atâţia ani le-am petrecut, 
cu întreruperi impuse de nomadismul sezonier al școlarului, la sat sau 
în nemijlocită apropiere, în orice caz în necurmat contact cu satul na- 

tal. Sufletul, în straturile cele mai ascunse ale sale, mi s-a format deci 
sub înrâurirea acelor puteri anonime, pe care cu un termen cam pedant 
m-am obișnuit să le numesc „determinante stilistice” ale vieţii colecti- 
ve. Ceea ce școala românească sau străină au adăugat cred că n-a putut 
să altereze prea mult o substanţă sufletească modelată după nişte tipare 
cu atât mai efective, cu cât se impuneau mai inconștient şi mai neîn- 
trerupt. Şcoala felurită, a noastră și uneori mai puțin a noastră, mi-a 
înlesnit doar distanțarea contemplativă, care mi-a îngăduit să vorbesc 
cu oarecare luciditate despre realitatea sufletească a satului şi despre 
tiparele ei. Voi vorbi, prin urmare, despre satul românesc, nu ca un spe- 
cialist, care şi-a potrivit în prealabil metodele în laborator și porneşte 
pe urmă să examineze pe din afară un fenomen. Voi vorbi despre sa- 
tul românesc din amintire trăită și făcând oarecum parte din fenomen. 
Voi încerca în puţine cuvinte să actualizez mai ales ceea ce copilul ştie 
despre sat şi despre orizonturile acestuia. Copilăria petrecută la sat mi 
se pare singura mare copilărie. Cine nu priveşte în urma sa peste o ase- 
menea copilărie, mi se pare aproape un condamnat al vieţii (cer scuze 
tuturor citadinilor de față pentru această afirmaţie! ). Copilăria și satul 
se întregesc reciproc, alcătuind un întreg inseparabil. S-ar putea vorbi 
chiar despre o simbioză între copilărie şi sat, o simbioză datorită căre- 

ia fiecare din părți se alege cu un câștig. Căci, pe cât de adevărat e că 
mediul cel mai potrivit şi cel mai fecund al copilăriei e satul, pe atât de 
adevărat e că și satul, la rândul lui, îşi găsește suprema înflorire în sufle- 
tul copilului. Există un apogeu exuberant, învoit și baroc, al copilăriei, 
care nu poate fi atins decât în lumea satului, și există, de altă parte, as- 
pecte tainice, orizonturi şi structuri secrete ale satului, care nu pot fi 
sezisate decât în copilărie. Cert lucru, pentru a afla ceva despre viața 
satului şi despre prelungirile ei cosmice, e greșit să iscodești sufletul 
ţăranului matur cu zarea retezată de nevoile vieţii, de mizeriile şi de 
cele o sută de porunci ale zilei. Pentru a-ţi tăia drum spre plenitudinea 
vieţii de sat trebuie să cobori în sufletul copilului. Copilăria e de altfel 
vârsta sensibilităţii metafizice prin excelență. Şi satul, ca zariște inte- 
grală, are nevoie de această sensibilitate, pentru a fi cuprins în ceea ce 
cu adevărat este. Copilăria mi se pare singura poartă deschisă spre me- 
tafizica satului, spre acea stranie și firească, în acelaşi timp, metafizică, 
vie, adăpostită în inimile care bat subt acoperișurile de paie și oglindită 
în feţele bântuite de soartă, dar cu ochii atârnaţi de cer. 


Mi-aduc aminte: vedeam satul așezat înadins în jurul bisericii și al ci- 
mitirului, adică în jurul lui Dumnezeu și al morţilor. Această împreju- 
rare, care numai târziu de tot mi s-a părut foarte semnificativă, ţinea 
oarecum isonul întregii vieţi, ce se desfășura în preajma mea. Împre- 
jurarea era ca un ton, mai adânc, ce împrumuta totului o nuanţă de 
necesar mister. Localizam pe Dumnezeu în spaţiul ritual de după ico- 
nostas, de unde îl presimțeam iradiind în lume. Nu era aceasta o po- 
veste, ce mi s-a spus ca multe altele, ci o credinţă de neclintit. Făceam 
o tranșantă deosebire între „povestea poveste” și „povestea adevărată”. 
Topografia satului era plină de astfel de locuri mitologice. La fiecare 
pas perspectivele se adânceau și se înălțau. Tinda vecinului, totdeauna 
foarte întunecoasă, era, fără doar şi poate, un loc în care, cel puţin din 
când în când, şi mai ales Duminica, se refugia diavolul. Nu am încercat 
într-o zi, cu alți douăzeci de copii, toți pătrunși de fiorii unui sfânt răz- 
boi, să-l izgonim, stârnind cu fel şi fel de unelte niște zgomote ca de trib 
african? Undeva lângă sat era un sorb; convingerea noastră era că acel 
noroi fără fund răspunde de-a dreptul în iad, de unde ieșeau şi clăbucii. 
Trebuie să te transpui în sufletul unui copil, care stă tăcut în marginea 
sorbului și-și imaginează acea dimensiune „fără fund”, ca să ghicești ce 
poate însemna pentru om o geografie mitologică. Iar în râpa roșie, pră- 

păstioasă, din dealul viilor, sălășluia aievea un căpcăun. Satul era astfel 
situat în centrul existenţei și se prelungea prin geografia sa de-a dreptul 
în mitologie și în metafizică. Acestea alcătuiau pervazul natural şi de la 
sine înţeles al satului. Satul există în conștiința copilului ca o lume, ca 
unica lume mult mai complex alcătuită și cu alte zări, mai vaste decât 
le poate avea un mare oraș, sau metropolă, pentru copiii săi. Atingem 
cu aceasta deosebirea esenţială dintre „sat” și „oraș”. Satul nu este situat 
într-o geografie pur materială și în rețeaua determinantelor mecanice 
ale spaţiului ca orașul; pentru propria sa conștiință satul este situat în 
centrul lumii și se prelungeşte în mit. Satul se integrează într-un destin 
cosmic, într-un mers de viaţă totalitar, dincolo de al cărei orizont nu 
mai există nimic. Aceasta este conștiința latentă a satului despre sine 
însuşi. Îndrăznesc să fac afirmaţia, fiindcă așa e înţeles și trăit satul, în 
apogeul copilăriei, vârsta care singură posedă perfectă afinitate cu mo- 
dul existenţial al satului. 


Să privim, în schimb, orașul. Copilul se pierde aici, părăsit de orice 
siguranță. La oraș conștiința copilului e precoce molipsită de valorile 
relative ale civilizaţiei, cu care el se obișnuiește fără de a avea însă şi po- 
sibilitatea de a o înţelege. Cred că nu exagerez spunând că la oraș copi- 
lăria n-are apogeu; orașul taie posibilitățile de desvoltare ale copilăriei 
ca atare, dând sufletelor degrabă o îndrumare bătrâncioasă. La oraș co- 
pilul este în adevăr „tatăl bărbatului”, adică o pregătire pentru vârstele 
seci! La sat copilăria e o vârsta autonomă, care înfloreşte pentru sine. 
Omul crescut la oraş parvine să înțeleagă sau să se prefacă a înțelege 
cauzalitățile împrejmuitoare, dar el nu face personal niciodată experi- 
enţa vie a lumii ca totalitate, adică o experiență muiată în perspective 
dincolo de imediat și de sensibil. A trăi la oraş înseamnă a trăi în cadru 
fragmentar și în limitele impuse la fiecare pas de rânduielile civilizației. 
A trăi la sat înseamnă a trăi în zarişte cosmică şi în conștiința unui des- 
tin emanat din veșnicie. 


Îmi iau voie să evoc o conversaţie între copii — nu inventată pentru 
a broda literatură pe marginea ei. Reproduc conversaţia de pe discul 
de ceară al celei mai fidele memorii. Nu aveam mai mult de şapte ani. 
Eram vreo cinci băieţi, toți cam de aceeași vârsta; stăm în cerc, calmi, 
în mijlocul uliței, pe înserate. Nu mai ştiu în ce legătură s-a întâmplat 
ca unul să arunce întrebarea: „Cum o fi când eşti mort?” Unul dintre 

noi a răspuns neîntârziat, ca iluminat : „Mort trebuie să fie ca și viu. E 
așa că nici nu știi că ești mort. Noi, bunăoară, stăm aici în cerc și vor- 
bim, dar poate că suntem morți, numai că nu ne dăm seama’, încă o 
dată, — scena s-a petrecut întocmai. N-am împodobit-o cu niciun deta- 
liu imaginar. Mi-aduc desăvârșit de bine aminte și de fiorul încercat în 
fața prăpăstioasei perspective deschise prin răspunsul acelui băiat. Era 
acel cutremur ce-l încerci în copilărie, ca şi mai târziu, când calci prin 
preajma ultimului hotar. O fetiță, prietenă de joacă, se cățăra în prunii 
cimitirului, crescuţi din morminte. Spunea, sărind, că vrea să vadă ce 
„gust au morţii”, şi încerca prunele. Când mușca dintr-o prună amară, 
spunea că mortul de la rădăcină trebuie să fi fost rău. Când nimerea în 
alt pom o prună dulce, zicea că mortul de la rădăcină trebuie să fi fost 
om bun. lată concepţii, viziuni, presimţiri care cresc în chip firesc, chiar 
în imaginaţia copiilor, în lumea satului. Îmi amintesc foarte bine cum 
ieşeam câteodată seara în ogradă. În beznă zăream dintr-o dată Calea 
Laptelui și stelele, ca ciorchinii grei şi mari, coborâte până aproape de 
acoperișurile de paie. Priveliştea era copleșitoare; sub impresia ei tră- 
iam în credința că, într-adevăr, noaptea stelele coboară până aproape în 
sat, participând într-un fel la viaţa oamenilor și ascultându-le răsuflarea 
în somn. Sunt aici în joc sentimente și vedenii nealterate de niciun act 
al rațiunii și de nicio cosmologie învățată și acceptată de-a gata. Iată 
experienţe vii, care leagă cerul de pământ, care fac o punte între viață 
şi moarte şi amestecă stihiile după o logică primară, căreia anevoie i te 
poţi sustrage și care mi se pare cu neputinţă în altă parte, decât în me- 
diul înțeles și trăit ca o „lume”, a satului. 


Fiecare sat se simte, în conștiința colectivă a fiilor săi, un fel de centru al 
lumii, cum, optic, fiecare om se plasează pe sine de asemeni în centrul 
lumii. Numai așa se explică orizonturile vaste ale creaţiei populare în 
poezie, în artă, în credință, acea trăire care participă la totul, siguranța 
fără greş a creaţiei, belșugul de subinţelesuri și de nuanțe, implicaţiile 
de infinită rezonanţă și însăși spontaneitatea neistovită. Omul satului, 
întrucât izbutește să se menţină pe linia de apogeu, genială, a copilări- 
ei, trăieşte din întregul unei lumi — pentru acest întreg; el se găsește în 
raport de supremă intimitate cu totalul și într-un neîntrerupt schimb 
reciproc de taine şi revelări cu acesta. Omul orașului, mai ales al orașu- 
lui care poartă amprentele timpurilor moderne, trăieşte în dimensiuni 
și stări tocmai opuse: în fragment, în relativitate, în concretul mecanic, 

într-o trează tristeţe și într-o superficialitate lucidă. Impresiile omului 
de la oraș, puse pe cântar de precizie, îngheaţă, devenind mărimi de 
calcul; ele nu se amplifică prin raportare intuitivă la un cosmos, nu do- 
bândesc proporții şi nu se rezolvă în urzeli mitice, ca impresiile omului 
de la sat. 


Cu riscul de a abuza de amintiri, mai pomenesc un simplu fapt divers, 
petrecut în anii copilăriei mele la sat. Mânat de fobiile și nostalgiile 
boalei, un câine turbat, venit de aiurea, intrase în sat, mușcând pe uliți 
și prin ogrăzi copiii întâlniți. Faptul a luat numaidecât, nu numai în 
sufletul meu de copil, ci în tot satul, o înfățișare apocaliptică, stârnind 
o panică de sfârșit de veac. Nişte babe spălau rana unui copil mușcat, 
la o fântână, și parcă mai aud şi astăzi pe o babă zicând: „Vezi căţeii în 
rană?” Nu, nu m-am înşelat; baba vorbea despre nişte mici căţei văzuţi 
în rana copilului. Am asistat astfel la naşterea unui mit al turbării. Fe- 
meia aceea vedea aievea nişte căţei în rana copilului, căţei care aveau 
să crească în copil şi de care acesta urma să turbeze mai târziu. Nu este 
această imagine a câinelui, care contaminează cu căţei pe cel mușcat, 
cel puţin tot atât de impresionantă ca a fiarei apocaliptice? Experienţa 
inevitabilului şi toată panica primară a omului care se vede pierdut şi-a 
găsit întruchipare fulgerătoare în această viziune. Faptele și întâmplări- 
le se prelungesc pentru omul de la sat într-o imaginaţie mitică perma- 
nent disponibilă. Nimic mai prompt decât reacţiunea mitică a săteanu- 
lui. Or, mitul implică totdeauna semnificaţii liminare şi, prin aceasta, o 
raportare la întregul unei lumi. 


Despre satul românesc (cunosc mai ales satele ardelenești) se poate 
în genere afirma, fără de vreo restricție esenţială, că mai păstrează, ca 
structură spirituală, aspecte de natura acelora despre care tocmai vor- 
bim. Îmi pot foarte bine închipui că, până mai acum vreo sută şi ceva 
de ani, satele românești să fi reprezentat de fapt pentru oamenii de toa- 
te vârstele ceea ce ele astăzi mai reprezintă doar pentru copii. Desi- 
gur că, pe urma contactului diformant, direct şi indirect, cu civilizația 
timpului, satul românesc s-a depărtat și el, câteodată chiar destul de 
penibil, de definiţia a cărei circumscriere o încercăm. Nu e mai puțin 
adevărat însă că în toate ținuturile românești mai poţi să găsești și as- 
tăzi sate care amintesc ca structură sufletească „satul-idee”. „Satul-idee” 
este satul care se socotește pe sine însuși „centrul lumii” şi care trăieşte 

în orizonturi cosmice, prelungindu-se în mit. Ca tip antipodic al aces- 
tui „sat-idee” cred că s-ar putea cita, de exemplu, aşezările mărunte, cu 
înfăţişare ca de sate, din America de Nord, acele sumbre și uniforme 
aşezări de lucrători şi fermieri, ţinute laolaltă de un interes colectiv, dar 
niciodată de magia unui suflet colectiv. Dacă satul nostru este clădit în 
preajma bisericii, din care iradiază Dumnezeu, în pomenitele așezări 
americane biserica e mai puţin un sălaș al lui Dumnezeu, cât un fel de 
întreprindere şi bancă a coloniei, o societate pe acțiuni. Pastorul ține 
predici cu invitaţii ca la cinematograf şi cu preţuri de intrare. Nu vom 
pune numaidecât și întru totul la îndoială credinţa acelor bravi cetățeni 
(se spune chiar că unii sunt foarte credincioși), dar credinţa lor e inte- 
grată ca un șurub bine uns în angrenajul vieții profesionale închinată 
succesului practic ca atare. Să mi se îngăduie mândria de a afirma că, 
din punct de vedere uman, săteanul nostru reprezintă un tip mult su- 
perior, mult mai nobil, mult mai complex în naivitatea sa. Satul nostru 
reprezintă o aşezare situată și crescută organic într-o lume totală, care 
e prezentă în sufletul colectiv, ca o viziune permanent efectivă și deter- 
minantă. Fermierul american, simțindu-se alungat la periferia existenței, 
e veşnic abătut de nostalgia orașului; cu gândul la bogăţie, cu frica de 
mizerie, cu Dumnezeul său localizat într-o singură celulă a creierului, el 
nu se integrează deschis în cosmos, ci se simte doar chemat să exploateze 
un fragment al acestuia sau să-l părăsească în clipa când fragmentul nu 
mai rentează. 


Am încercat în studiile mele de filosofia culturii să pun în relief aspectele 
sau categoriile stilistice ale vieții și ale duhului nostru popular. Nu voi 
repeta aici ce am spus în acele studii despre „matca stilistică” a culturii 
noastre. Voi întregi doar punctele de vedere puse în evidență cu câteva 
noi observaţii. Satul românesc, în ciuda sărăciei și a tuturor neajunsu- 
rilor cuibărite în el prin vitrega colaborare a secolelor, se învrednicește 
în excepțională măsură de epitetul autenticităţii. Mai precis, între nenu- 
măratele sate românești găsim atâtea și atâtea așezări care realizează ca 
structură sufletească întocmai termenii definiției pe care o acordăm satu- 
lui. Satul ca așezare de oameni, colectiv cuprins de formele interioare ale 
unei matrici stilistice, poartă pecetea unei unităţi şi are caracterul unui 
centru de cristalizare cu raze întinse spre a organiza în jurul său un cos- 
mos. Cosmocentrismul satului nu trebuie înțeles însă ca o grotescă tră- 
sătură de megalomanie colectivă, ci ca o particularitate, ce derivă dintr-o 

supremă rodnică naivitate. Fiecare sat își are sub acest unghi mândria sa, 
care-l impinge spre o diferenţiere de celelalte sate învecinate sau mai de- 
părtate. Satele nu ţin să se conformeze toate la rânduielile unuia singur. 
În port, în obiceiuri, în cântec, fiecare sat ţine la autonomia și la aureola 
sa. Instinctul de imitație, căruia o anume sociologie i-a acordat un rol 
cu totul exagerat în viața umană, nu depășește decât foarte diminuat 
şi foarte sever controlat pietrele de hotar ale colectivităţii unui sat. Să 
se compare odată această neostentativ mândră comportare cu aceea a 
orășenilor, care se supun docil tuturor ucazurilor modei lansate dic- 
tatorial de undeva dintr-un centru mondial. Intervine aici o diferență 
foarte profundă de psihologie. Orășenii trăiesc în altfel de orizonturi și 
sufăr aproape întotdeauna de conştiinţa și teama periferialității. Între 
marile oraşe e o adevărată întrecere de a preface şi de a proclama pe 
toate celelalte drept „provincie'. Termenul de „provincie” circumscrie 
un vast și grav complex de inferioritate. Să se observe însă că proble- 
mele de psihologie legate de polaritatea „metropolă — provincie” nu se 
pun deloc pentru sufletul satului. Fiecare sat care se respectă ca atare 
există pentru sine în centrul unei lumi și are frumoasa mândrie de a fi 
puţin mai altfel decât toate celelalte. Fiecare sat vrea să rămână el în- 
suşi, nu vrea să dicteze celorlalte nici gustul, nici reguli de comportare. 
Se constată o oarecare aristocratică distanţare, dar câtuși de puţin afi- 
șată ca atare, între sat și sat. Acest mod de a-şi înțelege existența aduce 
cu sine şi stârneşte acea varietate de aspecte în cadrul unuia și aceluiaşi 
stil, vast răspândit pe câte o întreagă țară, varietate pe care o ilustrează 
aşa de minunat diversele „țări românești”. 


Din modul cum satul își înțelege existența mai rezultă însă și un al doi- 
lea aspect și alte consecinţe, care merită să fie reținute. Satul, situat în 
inima unei lumi, îşi e oarecum sieși suficient. El n-are nevoie de altceva 
decât de pământul și de sufletul său și de un pic de ajutor de sus, pentru 
a-şi suporta cu răbdare destinul. Această naivă suficienţă a făcut, bună- 
oară, ca satul românesc să nu se lase impresionat, tulburat sau antrenat 
de marile procese ale istoriei”. Satul e atemporal. Conştiinţa surdă, 
mocnind sub spuza grijilor şi a încercărilor de tot soiul, conștiința de 
a fi o lume pentru sine, a dat satului românesc, în cursul multelor se- 
cole foarte mişcate, acea tărie fără pereche de a boicota istoria, dacă 
nu altfel, cel puţin cu imperturbabila sa indiferenţă. Boicotul instinctiv 
se ridica împotriva istoriei, ce se făcea din partea străinilor în preajma 

noastră. Mândria satului de a se găsi în centrul lumii și al unui destin 
ne-a menținut și ne-a salvat ca popor peste veacurile de nenoroc. Satul 
nu s-a lăsat ispitit și atras în „istoria” făcută de alții peste capul nostru. 
El s-a păstrat feciorelnic neatins în autonomia sărăciei și a mitologiei 
sale, pentru vremuri când va putea să devină temelie sigură a unei au- 
tentice istorii românești. 


Fac elogiul satului românesc, creatorul şi păstrătorul culturii populare, 
purtătorul matricei noastre stilistice. Să nu se creadă însă că, dând grai 
unei încântări, aş dori să rostesc, cu ocoluri, dorinţa de a ne menţine 
pentru întotdeauna în cadrul realizărilor sătești, îmi refuz asemenea 
sugestii sau îndemnuri. De o sută de ani și mai bine ne străduim toți 
intelectualii, pe o linie mereu înălțată să creăm, într-o epocă de tragi- 
ce răspântii, o cultura româneasca majoră. Strădaniile merg paralel cu 
procesul emancipării noastre politice, cu acela al formării statului și al 
întregirii neamului. 


Care sunt însă condiţiile ce trebuie să fie în prealabil date, pentru ca un 
popor să poată în genere spera că va putea deveni creatorul unei cul- 
turi majore? Opinia curentă, cu care trebuie să ne războim, e că pentru 
aceasta ar fi de ajuns un număr cât mai mare de genii și talente. Teoria 
ni se pare simplistă. O cultură majoră nu s-a născut niciodată numai 
din elan genial. Desigur, geniul e o condiţie. Dar o cultură majoră mai 
are nevoie şi de o temelie, iar această temelie sine qua non e totdeauna 
matca stilistică a unei culturi populare. Să ne întoarcem privirile spre 
trecut. Una dintre cele dintâi culturi majore care au apărut pe globul 
terestru este cea egipteană. Până la un moment dat, urmând aparen- 
ţele, s-ar fi crezut că această cultură egipteană a țâşnit dintr-o dată în 
dimensiuni majore, aproape gata, cu scut și cu lance, ca ştiuta zeiţă din 
capul ştiutului zeu. Pentru a-şi lămuri aceste dimensiuni majore, cu to- 
tul misterioase, istoricii nu s-au sfiit să recurgă la explicaţia importării. 
S-a emis, printre alte ipoteze, ipoteza în favoarea căreia pleda şi un mit 
platonic, că marea cultură egipteană ar fi de origine atlantică. Ipoteze 
de asemenea natură trădau cel puţin o nedumerire a istoricilor. Apari- 
ţia unei culturi majore, fără faze evolutive prealabile, li se părea celor 
mai mulți neverosimilă. În anii din urmă se pare că s-a soluționat în 
sfârșit destul de satisfăcător această problemă a culturii egiptene. Etno- 
logul, călătorul, geograful Leo Frobenius și-a încoronat uriașa operă de 

cercetător cu o descoperire senzaţională, despre care nu ştiu să se fi fă- 
cut până acum vreo menţiune în publicistica noastră. Frobenius a făcut 
cercetări în deșerturi africane, la o depărtare de aproximativ o sută de 
kilometri de actuala matcă a Nilului, spre soare-apune, pe vechea albie 
a acestui fluviu, astăzi complet seacă şi bătută de vânturile celor cinci 
sau zece mii de ani. Pe malurile pustii ale străvechiului Nil, Frobenius 
a avut norocul să dea de rămășițele multor așezări umane de altă dată. 
S-au dezgropat, înainte de toate, urmele unei arhaice culturi minore, 
care izbeşte luarea aminte prin similitudinea motivelor şi a stilului ei 
cu acelea ale culturii majore din Egipt. Frobenius crede că a descoperit 
cu aceasta, și nu avem nicio pricină să-i privim cu neîncredere optimis- 
mul, vatra culturii egiptene. Cultura egipteană n-a apărut deci cu atri- 
bute majore, ci a avut o lungă fază de antecedente de înfățișare minoră. 
Descoperirea lui Frobenius invită la speculaţiuni filosofice. S-ar putea 
afirma anume că liniile interioare, cadrele stilistice și posibilitățile cul- 
turii egiptene majore au fost preformate într-o cultură minoră şi date 
ca un miraculos răsad deodată cu acele straturi fertile ale acestei culturi 
minore. S-ar mai putea cita, de altfel, încă multe exemple de preforma- 
ţiuni stilistice. 


Mult timp s-a crezut, bunăoară, că arta, cultura gotică s-a înălțat la un 
moment dat, monumentală, spre cer, ca un havuz, irezistibil şi prin 
nimic prevăzut. Ulterior s-a descoperit că goticului monumental i-a 
premers de fapt o cultură populară minoră, cu forme și motive simila- 
re, răspândite la seminţii germanice sau celte. Concluzia că geniile de 
cultură majoră nu fac în mare decât să urmeze un itinerar îndelung pre- 
gătit se îmbie de la sine. Fără de acel complex apriori al unei matrici sti- 
listice, preformată în plăsmuirile și creaţiile unei culturi minore, cred 
că nu s-a ivit până azi, nicăieri și niciodată, o cultură majoră. Un popor 
lipsit de acest profund apriori stilistic, ca matcă a unei culturi populare, 
nu va crea niciodată o cultură majoră, oricâte genii și talente ar avea 
la dispoziţie pentru asemenea înfăptuire. Geniul creator rămâne geniu 
pustiu, dacă nu e integrat în câmpul unui asemenea potenţial stilistic. 
Cine poate tăgădui țiganilor geniul muzical? El îl posedă într-un grad 
mai vădit decât toate popoarele europene. Geniul lor rămâne însă fără 
întrebuințare, fiindcă ţiganul, ca ființă etnică sfâșiată și împărțită pe 
la toate periferiile vieţii, e lipsit de determinantele interioare ale unei 
matrici stilistice. Să însemnăm și un alt fenomen destul de paradoxal, 

care ni se pare explicabil întrucâtva prin nivelul, complexitatea și posi- 
bilităţile imanente ale unei matrici stilistice. Fenomenul, la care facem 
aluzie, e următorul: se ştie că cele mai importante şi cele mai înalte 
creaţii de cultură, poetice, artistice sau filosofice din Europa apuseană 
nu aparțin neapărat popoarelor celor mai bine înzestrate cu duhul. Po- 
porul german, care a dat pe un Goethe sau Kant, sau poporul englez cu 
al său singular Shakespeare e sigur că nu pot fi puse, ca medie generală 
a aptitudinilor spirituale, la același nivel cu poporul francez sau italian. 
O comparaţie sub unghiul mediei spirituale firești este desigur în dez- 
avantajul germanilor sau al englezilor. Misterul unor apariţii precum a 
lui Goethe sau Shakespeare, într-o medie relativ nu tocmai impozantă, 
se lămurește, poate, în perspectivă stilistică. În cazul acesta trebuie să 
admitem însă că nivelul, complexitatea și posibilitățile stilistice, proprii 
sufletului german şi englez, sunt superioare acelora ale altor popoare, la 
rândul lor, evident, mai bine înzestrate ca inteligenţă și talent sau chiar 
ca habitus vital. Realizarea unei opere superioare, nivelul și complexi- 
tatea ei ni se par că atârnă, cu alte cuvinte, nu numai de existența ge- 
niului ca atare, ci şi de posibilităţile imanente ale unei matrici stilistice 
colective. Iată de ce am socotit că un examen stilistic al culturii noastre 
populare se impune poruncitor. De rezultatul unui asemenea examen 
depinde, nici mai mult nici mai puţin, decât credinţa în destinul nostru 
spiritual. În studiile mele de filosofia culturii, intitulate Orizont și stil şi 
Spaţiul mioritic, am ajuns la unele concluzii care îndreptățesc cel mai 
robust optimism. Avem un orizont sufletesc al nostru, acel spațiu inde- 
finit ondulat, ca plaiurile țării, manifestat îndeosebi în doină și în cân- 
tecele noastre, și nu mai puţin într-un unanim sentiment românesc al 
destinului. Am avut prilejul de-a arăta, de pildă, ce rol joacă în sufletul 
nostru popular categoriile „organicului”, în felul cum ne comportăm 
fată de rânduielile firii şi rolul pe care îl joacă transfigurarea „sofianică” 
a realității în poezie, în artă, în credință. Înclinarea spre pitoresc îşi are 
la noi şi ea specificul ei, întrucât apare solidară cu un deosebit simț al 
măsurii şi atenuat de un accent de molcomă discreţie. Nu voi stărui 
asupra tuturor acestor structuri și categorii ale inconştientului nostru 
etnic colectiv, pe care mi-am luat sarcina să le pun în lumină altădată. 
Matca stilistică românească este o realitate. O realitate sufletească de 
necontestat. Putem privi ca niciunul din popoarele înconjurătoare, în 
afară poate de cel rusesc, cu mândrie de binecuvântaţi stăpâni asupra 

acestui incomparabil și inalienabil patrimoniu. Matca stilistică popu- 
lară, şi cele înfăptuite sub auspiciile ei, indică posibilităţile felurite ale 
viitoarei noastre culturi majore. Să ridicăm cu o octavă mai sus torentul 
de lirism, ce curge unduitor în imnul mioritic al morţii, să subliniem 
şi să monumentalizăm în închipuire aspectul bisericilor de lemn din 
Maramureş sau din Bihor, sau al caselor țărănești din Țara Oașului, să 
prelungim în mari proiecțiuni metafizice viziunea cuprinsă în aceste ver- 
suri populare: „Foaie verde grâu mărunt, / Câte flori sunt pe pământ, / 
Toate merg la jurământ. / Numai spicul grâului/ Şi cu viţa vinului, / Şi 
cu lemnul Domnului / Zboară-n naltul cerului, / Stau în poarta raiului / 
Şi judecă florile: / Unde li-s miroasele”. 


Asemenea operaţii sunt destinate să ne dea presentimentul just al vi- 
itoarelor noastre posibilități de cultură majoră. Recitiţi, de exemplu, 
legenda poetizată Soarele și luna din colecția Teodorescu şi veţi găsi 
viziuni prin nimic inferioare celor măi admirate din marile poeme ale 
omenirei, de la Divina Comedie până la Faust. 


Drept încheiere, să mi se îngăduie să dau expresie şi unui gând restric- 
tiv. Aş dori ca acest elogiu al satului românesc să nu fie înțeles ca un 
îndemn de atașare definitivă la folclor şi ca îndrumare necondiționată 
spre rosturi sătești. Cultura majoră nu repetă cultura minoră, ci o su- 
blimează, nu o mărește în chip mecanic şi virtuos, ci o monumentali- 
zează potrivit unor vii forme, accente, atitudini şi orizonturi lăuntrice. 
O cultură majoră nu se stârnește prin imitarea programatică a culturii 
minore. Nu prin imitarea cu orice preț a creaţiilor populare vom face 
saltul de atâtea ori încercat într-o cultură majoră. Apropiindu-ne de 
cultura populară, trebuie să ne însuflețim mai mult de elanul ei stilistic 
interior, viu şi activ, decât de întruchipări ca atare. Nu cultura minoră 
dă naştere culturii majore, ci amândouă sunt produse de una și aceeași 
matrice stilistică. Să iubim și să admirăm cultura populară, dar, mai 
presus de toate, să luăm contactul, dacă se poate, cu centrul ei genera- 
tor, binecuvântat şi rodnic ca stratul mumelor. 


S iunie1937, Aula Academiei Române 


Text reprodus din volumul Izvoade — eseuri, conferinţe, ar- 
ticole, Editura Minerva, București, 1972. 


